Προεδρική εκλογή των Ηνωμένων Πολιτειών 2024

Οι **προεδρικές εκλογές των Ηνωμένων Πολιτειών του 2024** (αγγλικά: *2024 United States presidential election*) ήταν οι 60ές προεδρικές εκλογές των Ηνωμένων Πολιτειών Αμερικής, και έγιναν την Τρίτη 5 Νοεμβρίου 2024. 

Ο Ντόναλντ Τραμπ από το Ρεπουμπλικανικό Κόμμα, κέρδισε την κύρια αντίπαλό του, Κάμαλα Χάρις των Δημοκρατικών (την τότε αντιπρόεδρο των ΗΠΑ στην κυβέρνηση των Δημοκρατικών), με 312 εκλεκτορικές ψήφους έναντι 226 της Χάρις και ποσοστό λαϊκής ψήφου 49,8% έναντι 48,4% της Χάρις. Καθώς είχε προηγηθεί η προεδρία του Ντόναλντ Τραμπ από τις 20 Ιανουαρίου 2017 έως τις 20 Ιανουαρίου 2021, ο Τραμπ έγινε ο δεύτερος Πρόεδρος των Ηνωμένων Πολιτειών, στην ιστορία της χώρας, που θα υπηρετήσει δύο μη συνεχόμενες θητείες, και ο πρώτος πρόεδρος μετά από 132 χρόνια, από τότε που ο Γκρόβερ Κλίβελαντ (1885–1889 και 1893–1897) κέρδισε τις προεδρικές εκλογές του 1892. Η ορκωμοσία του Τραμπ έγινε τη Δευτέρα 20 Ιανουαρίου 2025 και ανέλαβε καθήκοντα ως ο 47ος Πρόεδρος των Ηνωμένων Πολιτειών, ενώ ο τίτλος του, είναι «45ος και 47ος Πρόεδρος των Ηνωμένων Πολιτειών».

Οι κύριοι υποψήφιοι ήταν αρχικά οι Τζο Μπάιντεν, ο 46ος και τότε εν ενεργεία Πρόεδρος, από τους Δημοκρατικούς και Ντόναλντ Τραμπ, ο 45ος Πρόεδρος, από τους Ρεπουμπλικανικούς, όμως μετά από εσωκομματικές πιέσεις το καλοκαίρι του 2024, ο Μπάιντεν αποσύρθηκε από την εκλογική αναμέτρηση, και στήριξε την τότε Αντιπρόεδρο, Κάμαλα Χάρις, η οποία στη συνέχεια έγινε η υποψήφιος του Δημοκρατικού κόμματος, και αναμετρήθηκε με τον Ντόναλντ Τραμπ. Για υποψήφιους Αντιπρόεδρους, επιλέχθηκαν από την Χάρις ο Τιμ Γουόλς και από τον Τραμπ ο Τζέι Ντι Βανς.

Η απόσυρση του Μπάιντεν, τον έκανε τον πρώτο υποψήφιο που πληροί τις προϋποθέσεις για δεύτερη θητεία, μετά τον Λύντον Τζόνσον, που επέλεξε να μην ξανακατέβει υποψήφιος στις εκλογές, και τον πρώτο στην αμερικανική ιστορία που αποσύρθηκε αφού είχε εξασφαλίσει αρκετούς αντιπρόσωπους για να κερδίσει το χρίσμα. Η Χάρις είναι η πρώτη υποψήφια που δεν συμμετείχε στις προκριματικές εκλογές μετά τον Χιούμπερτ Χάμφρεϊ, επίσης το 1968. 

Οι Προεδρικές εκλογές έλαβαν μέρος ταυτόχρονα με τις εκλογές για την Γερουσία, την Βουλή των Αντιπροσώπων, τις κυβερνητικές, τις νομοθετικές για τις πολιτείες και διάφορες πολιτειακές και τοπικές εκλογές και δημοψηφίσματα. Οι πολιτείες «κλειδιά» που φαίνονταν ότι ταλαντεύονται και θα έδιναν τη νίκη στον εκάστοτε υποψήφιο συμπεριλαμβάνουν την Αριζόνα, Τζόρτζια, Μίσιγκαν, Νεβάδα, Βόρεια Καρολίνα, Πενσυλβάνια, και Ουισκόνσιν. 

Τα κυριότερα θέματα της εκστρατείας ήταν η άμβλωση, η μετανάστευση, η κλιματική αλλαγή, η δημοκρατία, η οικονομία, η εκπαίδευση, η εξωτερική πολιτική και διεθνείς σχέσεις, το σύστημα υγείας, και τα Δικαιώματα ΛΟΑΤ. 

Η εκστρατεία χαρακτηρίστηκε από συμβάντα όπως η απόπειρα κατά της ζωής του Τραμπ αλλά και η απόσυρση του Μπάιντεν από την αναμέτρηση.  

Οι νικητές Ντόναλντ Τραμπ και Τζέι Ντι Βανς, ορκίστηκαν στις 20 Ιανουαρίου 2025, ως ο 47ος Πρόεδρος και ως ο 50ος Αντιπρόεδρος των Ηνωμένων Πολιτειών, αντίστοιχα.

## Ιστορικό
### Διαδικασία
Το Άρθρο Δύο του Συντάγματος των Ηνωμένων Πολιτειών ορίζει ότι για να υπηρετήσει ένας άνθρωπος στη θέση του προέδρου, πρέπει να είναι (φυσικά) γεννημένος πολίτης των Ηνωμένων Πολιτειών, ηλικίας τουλάχιστον 35 ετών και κάτοικος των Ηνωμένων Πολιτειών για τουλάχιστον 14 χρόνια.

Οι υποψήφιοι για την προεδρία πρέπει να αναδειχθούν από κάποιο από τα διάφορα πολιτικά κόμματα των Ηνωμένων Πολιτειών, τα οποία συνήθως επιλέγουν τους υποψήφιους με προκριματικές εκλογές. Οι προκριματικές συνήθως διεξάγονται με έμμεση εκλογική διαδικασία, στην οποία οι εκλογείς εκλέγουν τους αντιπροσώπους τους (από την λίστα ενός κόμματος), και αυτοί με τη σειρά τους εκλέγουν τον υποψήφιο που θα εκπροσωπήσει το κόμμα στις προεδρικές εκλογές. Ο υποψήφιος για την προεδρία πρέπει να επιλέξει έναν συνυποψήφιο για την αντιπροεδρία, ώστε να καταρτιστεί η λίστα υποψηφίων του κόμματος, η οποία στη συνέχεια πρέπει να επικυρωθεί από τους αντιπροσώπους. Στις γενικές εκλογές του Νοεμβρίου η εκλογική διαδικασία είναι έμμεση, και οι ψηφοφόροι εκλέγουν τα μέλη του Εκλογικού Κολεγίου, τους εκλέκτορες που εκλέγουν τον πρόεδρο και τον αντιπρόεδρο με άμεσες εκλογές.  

Εάν κανένας υποψήφιος δεν συγκεντρώσει τις απαιτούμενες 270 ψήφους εκλεκτόρων που απαιτούνται για να κερδίσει τις εκλογές, τότε η Βουλή των Αντιπροσώπων των Ηνωμένων Πολιτειών θα ορίσει ως πρόεδρο τον έναν από τους τρεις υποψηφίους που συγκέντρωσαν τις περισσότερες ψήφους εκλεκτόρων, και ομοίως η Γερουσία των Ηνωμένων Πολιτειών θα επιλέξει τον αντιπρόεδρο με πλειοψηφικά κριτήρια.

Σύμφωνα με την αμερικανική εκλογική νομοθεσία, οι ψηφοφόροι στις 50 πολιτείες και στην Ουάσινγκτον, Π.Κ. καλούνται να επιλέξουν εκλέκτορες στο Εκλεκτορικό Κολέγιο των Ηνωμένων Πολιτειών, οι οποίοι στη συνέχεια εκλέγουν τον Πρόεδρο των Ηνωμένων Πολιτειών και τον Αντιπρόεδρο των Ηνωμένων Πολιτειών για μια θητεία τεσσάρων ετών αντίστοιχα. Σύμφωνα με τον νόμο της 23ης Ιανουαρίου 1845 για την ημέρα των προεδρικών εκλογών, η ημέρα διεξαγωγής των εκλογών είναι η Τρίτη μετά την πρώτη Δευτέρα του Νοεμβρίου, και στις εκλογές αυτές ήταν η 5η Νοεμβρίου του 2024. 

#### Εκλογιμότητα
Η 22η τροπολογία του Συντάγματος των ΗΠΑ ορίζει ότι ένα άτομο δεν μπορεί να εκλεγεί στην προεδρία για περισσότερες από δύο φορές. Αυτό σημαίνει ότι οι πρώην πρόεδροι Μπιλ Κλίντον, Τζορτζ Μπους και Μπαράκ Ομπάμα δεν μπορούν να επανεκλεγούν στην προεδρία. 

Ο πρώην πρόεδρος Τζίμι Κάρτερ, ο οποίος έχει διατελέσει μόνο μία θητεία ως πρόεδρος, βάσει του Συντάγματος επιτρέπεται να εκλεγεί για ακόμα μία θητεία, αλλά δεν έθεσε την υποψηφιότητά του στις εκλογές του 2020, δηλώνοντας: «*[στην ηλικία των] 95 δεν το συζητάμε με τίποτα.* *Δυσκολεύομαι ακόμα και να περπατήσω. Μάλλον έχει περάσει ο καιρός που μπορούσα να ασχοληθώ με την πολιτική, ή να διεκδικήσω την προεδρία*». Επίσης, ο πρώην πρόεδρος Ντόναλντ Τραμπ, ο οποίος επίσης έχει διατελέσει μία προεδρική θητεία, επιτρέπεται να εκλεγεί για μία θητεία ακόμα. 

### Υπόβαθρο
Ο προηγούμενος εν ενεργεία Πρόεδρος, Τζο Μπάιντεν, μέλος του Δημοκρατικού Κόμματος, αρχικά κατέβηκε ως υποψήφιος και έγινε ο πιθανολογούμενος υποψήφιος του κόμματος του, αντιμετωπίζοντας ελάχιστη αντίσταση. Όμως, η σοκαριστικά κακή επίδοση του Μπάιντεν στο τηλεοπτικό ντιμπέιτ της 27 Ιουνίου απέναντι στον Ντόναλντ Τραμπ, ενίσχυσε τις ανησυχίες για την ηλικία και την υγεία του, και οδήγησε σε εσωκομματικές πιέσεις προς την παραίτηση του από την εκστρατεία. Αν και αρχικά ήταν ανένδοτος στο να παραμείνει στην κούρσα, ο Μπάιντεν αποσύρθηκε επίσημα στις 21 Ιουλίου, και έγινε ο πρώτος επιλέξιμος εν ενεργεία Πρόεδρος των Ηνωμένων Πολιτειών που αποσύρθηκε από την κούρσα μετά τον Λύντον Τζόνσον το 1968. Στη συνέχεια, υποστήριξε την Αντιπρόεδρο Κάμαλα Χάρις, η οποία πήρε και επισήμως το χρίσμα στις 5 Αυγούστου. Η Χάρις επέλεξε τον Τιμ Γουόλς, τον τωρινό κυβερνήτη της Μινεσότα, ως τον συνυποψήφιό της για Αντιπρόεδρο.

Ο προκάτοχος του Μπάιντεν, ο Ντόναλντ Τραμπ, μέλος του Ρεπουμπλικανικού Κόμματος, έλαβε μέρος στις εκλογές, διεκδικώντας μια δεύτερη, μη-διαδοχική θητεία, μετά την ήττα του από τον Μπάιντεν το 2020. Ο Τραμπ επίσης αντιμετώπισε ελάχιστη αντίδραση στις προκριματικές εκλογές του Ρεπουμπλικανικού Κόμματος. Ο Τραμπ πήρε και επισήμως το χρίσμα στο Εθνικό Συνέδριο του κόμματος, μαζί με τον συνυποψήφιο του, τον Γερουσιαστή από το Οχάιο, Τζέι Ντι Βανς. Η εκστρατεία του Τραμπ έχει δεχτεί κριτική από νομικούς εμπειρογνώμονες, ιστορικούς, και πολιτικούς επιστήμονες για τις επικλήσεις του στην βίαια ρητορική και στις αυταρχικές δηλώσεις του. Κατά την εκστρατεία των εκλογών του 2024, ο Τραμπ συνεχίζει να επαναλαμβάνει τις ψευδές δηλώσεις του πως οι εκλογές του 2020 ήταν στημένες και πως κλάπηκαν από αυτόν, οδηγώντας στην εισβολή στο Αμερικανικό Καπιτώλιο. Το 2023 και το 2024, ο Τραμπ βρέθηκε υπεύθυνος και ένοχος σε αστικές και ποινικές διαδικασίες, αντίστοιχα, για σεξουαλική κακοποίηση, δυσφήμιση, χρηματοοικονομική απάτη, και παραποίηση επιχειρηματικών εγγράφων, και έγινε ο πρώτος πρώην πρόεδρος που καταδικάστηκε για έγκλημα. Στις 13 Ιουλίου, ο Τραμπ επιβίωσε από μία απόπειρα δολοφονίας του, όπου πυροβολήθηκε στο αυτί.
## Υποψήφιοι
### Ρεπουμπλικανικό Κόμμα
Ο Ντόναλντ Τραμπ, ο τότε εν ενεργεία πρόεδρος, ηττήθηκε από τον Τζο Μπάιντεν στις εκλογές του 2020 και, επειδή είχε προηγουμένως κυβερνήσει για μία μόνο τετραετία, δεν είχε περιορισμό θητείας για να θέσει εκ νέου υποψηφιότητα το 2024, καθιστώντας τον τον πέμπτο πρώην πρόεδρο που διεκδικεί δεύτερη μη συνεχόμενη θητεία. Αυτό σήμαινε ότι αν κέρδιζε, όπως και έγινε τελικά, ο Τραμπ θα γινόταν ο δεύτερος πρόεδρος που κερδίζει μη συνεχόμενη θητεία, μετά τον Γκρόβερ Κλίβελαντ στις 1892. Ο Τραμπ κατέθεσε δήλωση υποψηφιότητας στην Ομοσπονδιακή Εκλογική Επιτροπή (FEC) στις 15 Νοεμβρίου 2022 και ανακοίνωσε την την υποψηφιότητά του σε ομιλία του στο θέρετρο Mar-a-Lago την ίδια ημέρα. Ο Τραμπ θεωρούνταν από νωρίς επικρατέστερος υποψήφιος για το προεδρικό χρίσμα των Ρεπουμπλικάνων. Ο Τραμπ είχε ήδη ανακοινώσει τον Μάρτιο του 2022 ότι ο πρώην αντιπρόεδρός του Μάικ Πενς δεν θα ήταν ο συνυποψήφιος του. Ο Τραμπ βρέθηκε υπεύθυνος σε αστικές διαδικασίες για σεξουαλική κακοποίηση και δυσφήμιση το 2023, δυσφήμιση το 2024, και χρηματοοικονομική απάτη το 2024, και έγινε ο πρώτος πρώην πρόεδρος που καταδικάστηκε για κακούργημα.

Τον Μάρτιο του 2023, ο Τραμπ παραπέμφθηκε σχετικά με την υπόθεση πληρωμής με την ηθοποιό ερωτικών ταινιών Στόρμι Ντάνιελς. Ο Τραμπ παραπέμφθηκε και πάλι σε δίκη τον Ιούνιο για τον χειρισμό διαβαθμισμένων εγγράφων που περιείχαν υλικό ευαίσθητο για την εθνική ασφάλεια. Ο Τραμπ έχει δηλώσει αθώος σε όλες τις κατηγορίες που σχετίζονται με αυτές τις κατηγορίες.

Ο Τραμπ αντιμετώπισε αντιπολίτευση στις προκριματικές εκλογές του Ρεπουμπλικανικού Κόμματος, νικώντας εύκολα τη Νίκι Χέιλι.

Ο κυβερνήτης της Φλόριντα Ρον ντε Σάντις θεωρήθηκε ως ο κύριος ανταγωνιστής του Τραμπ για το χρίσμα των Ρεπουμπλικανών, εφόσον συγκέντρωσε περισσότερα χρήματα για την εκστρατεία του το πρώτο εξάμηνο του 2022 και είχε πιο ευνοϊκά νούμερα δημοσκοπήσεων από τον Τραμπ μέχρι το τέλος του 2022.
Στις 24 Μαΐου 2023, ο ντε Σάντις ανακοίνωσε την υποψηφιότητά του στο Twitter σε μια διαδικτυακή συζήτηση με τον διευθύνοντα σύμβουλο του Twitter Ίλον Μασκ. «Η αμερικανική παρακμή δεν είναι αναπόφευκτη-είναι μια επιλογή... Διεκδικώ την προεδρία των Ηνωμένων Πολιτειών για να ηγηθώ της μεγάλης αμερικανικής μας επιστροφής», δήλωσε ο ντε Σάντις. Η εκστρατεία του δήλωσε ότι συγκέντρωσε 1 εκατομμύριο δολάρια την πρώτη ώρα μετά την ανακοίνωση της υποψηφιότητάς του. Μιλώντας στην εκπομπή *Fox & Friends*, δήλωσε ότι θα «καταστρέψει τον αριστερισμό» στις Ηνωμένες Πολιτείες. Στα τέλη Ιουλίου 2023, ο εθνικός μέσος όρος των δημοσκοπήσεων του FiveThirtyEight για τις προκριματικές εκλογές των Ρεπουμπλικάνων είχε τον Τραμπ στο 52% και τον DeSantis στο 15%.

Μετά τις προκριματικές εκλογές στην Άιοβα, στις οποίες ο Τραμπ σημείωσε συντριπτική νίκη, ο ντε Σάντις και ο επιχειρηματίας Βιβέκ Ραμασουάμι εγκατέλειψαν την κούρσα και υποστήριξαν τον Τραμπ, αφήνοντας τον πρώην πρόεδρο και τη Νίκι Χέιλι, την πρώην κυβερνήτη της Νότιας Καρολίνας που υπηρέτησε στο υπουργικό συμβούλιο του Ντόναλντ Τραμπ, ως τους μόνους εναπομείναντες σημαντικούς υποψηφίους. Ο Τραμπ συνέχισε να κερδίζει και τους τέσσερις επόμενους προκριματικούς διαγωνισμούς, ενώ η εκστρατεία της Χέιλι αγωνιζόταν να αποκτήσει δυναμική. Στις 6 Μαρτίου 2024, την επομένη της νίκης της μόνο σε μία από τις δεκαπέντε προκριματικές εκλογές της Σούπερ Τρίτης, η Χέιλι ανέστειλε την προεκλογική της εκστρατεία.

Στις 12 Μαρτίου 2024, ο Τραμπ έγινε επίσημα ο πιθανολογούμενος προεδρικός υποψήφιος των Ρεπουμπλικανών.

Στις 15 Ιουλίου 2024, την πρώτη ημέρα του εθνικού συνεδρίου του Ρεπουμπλικανικού Κόμματος, ο Τραμπ ανακοίνωσε επίσημα ότι ο γερουσιαστής Τζέι Ντι Βανς από το Οχάιο θα ήταν ο συνυποψήφιός του. Εάν εκλεγεί, θα είναι ο πρώτος πεζοναύτης και ο πρώτος βετεράνος του πολέμου του Ιράκ που θα υπηρετήσει ως αντιπρόεδρος. Μόλις δύο μέρες νωρίτερα, ο Τραμπ επιβίωσε από μία απόπειρα κατά της ζωής του, όπου πυροβολήθηκε στο αυτί.

Στις 18 Ιουλίου 2024, ο Τραμπ δέχθηκε το χρίσμα από το εθνικό συνέδριο των Ρεπουμπλικανών για να γίνει ο υποψήφιος πρόεδρος των Ρεπουμπλικανών. Αυτή ήταν η τρίτη συνεχόμενη εκλογική αναμέτρηση στην οποία ήταν ο υποψήφιος των Ρεπουμπλικανών.

### Δημοκρατικό Κόμμα
Στις 25 Απριλίου 2023, ο Πρόεδρος Τζο Μπάιντεν ανακοίνωσε επίσημα την εκστρατεία του για την επανεκλογή του, επικυρώνοντας πως η Αντιπρόεδρος Κάμαλα Χάρις θα παρέμενε η συνυποψήφιά του. Μετά την ανακοίνωση αυτή, οι Ρεπουμπλικάνοι αύξησαν την προσοχή τους στη Χάρις, εντείνοντας την κριτική εναντίον της. Στα τέλη του 2021, εν μέσω της πτώσης των ποσοστών αποδοχής του Μπάιντεν, δημιουργήθηκαν εικασίες σχετικά με το αν θα διεκδικούσε την επανεκλογή του. Δημόσια πρόσωπα όπως οι βουλευτές Κάρολιν Μαλόνεϊ, Τιμ Ράιαν, και ο πρώην βουλευτής Τζο Κάνινγκχαμ, προέτρεψαν τον Μπάιντεν να μην κατέβει.

Οι ανησυχίες σχετικά με την ηλικία του Μπάιντεν ήταν εξαιρετικά σοβαρές, δεδομένου ότι ήταν ο γηραιότερος που ανέλαβε το αξίωμα στην ηλικία των 78 ετών, που θα τον έκανε 82 ετών στο τέλος της πρώτης θητείας του και 86 ετών στο τέλος μιας πιθανής δεύτερης θητείας. Μια δημοσκόπηση τον Απρίλιο του 2023 έδειξε ότι το 70 τοις εκατό των Αμερικανών, συμπεριλαμβανομένου του 51 τοις εκατό των Δημοκρατικών, πίστευαν ότι ο Μπάιντεν δεν θα έπρεπε να διεκδικήσει δεύτερη θητεία, με σχεδόν τους μισούς να αναφέρουν ως λόγο την ηλικία του. Το ποσοστό αποδοχής του Μπάιντεν βρισκόταν στο 41%, με το 55% να τον αποδοκιμάζει, σύμφωνα με τον εθνικό μέσο όρο δημοσκοπήσεων του συγκεντρωτή δημοσκοπήσεων FiveThirtyEight. Προέκυψαν, επίσης, εικασίες ότι ο Μπάιντεν θα μπορούσε να αντιμετωπίσει μια προκριματική πρόκληση από την προοδευτική παράταξη του Δημοκρατικού Κόμματος. Ωστόσο, αφού οι Δημοκρατικοί ξεπέρασαν τις προσδοκίες στις ενδιάμεσες εκλογές του 2022, πολλοί πίστευαν ότι οι πιθανότητες του Μπάιντεν να εξασφαλίσει το χρίσμα του κόμματος είχαν αυξηθεί.

Η συγγραφέας Μαριάν Γουίλιαμσον ήταν η πρώτη που αμφισβήτησε τον Μπάιντεν, ανακοινώνοντας την υποψηφιότητά της τον Φεβρουάριο του 2023. Τον Απρίλιο του 2023, ο Ρόμπερτ Κένεντι Τζούνιορ μπήκε επίσης στην κούρσα, αλλά αργότερα μετέτρεψε την εκστρατεία του σε ανεξάρτητη υποψηφιότητα στις 9 Οκτωβρίου 2023. Ο βουλευτής Ντιν Φίλιπς εντάχθηκε στον αγώνα στις 26 Οκτωβρίου 2023. Η Γουίλιαμσον αρχικά αποσύρθηκε από την κούρσα τον Φεβρουάριο του 2024, αλλά αργότερα συνέχισε την εκστρατεία της, για να την τερματίσει και πάλι στις 11 Ιουνίου 2024.

O Τζέισον Πάλμερ, που εξέπληξε πολλούς με την νίκη του στις προκριματικές εκλογές στην Αμερικανική Σαμόα, έγινε ο πρώτος υποψήφιος που κέρδισε αμφισβητούμενες προκριματικές εκλογές κόντρα σε έναν εν ενεργεία πρόεδρο μετά τον Τεντ Κένεντι το 1980. Ωστόσο, ο Πάλμερ ανέστειλε την εκστρατεία του στις 15 Μαΐου 2024. Στις 12 Μαρτίου 2024, ο Μπάιντεν εξασφάλισε την πλειοψηφία των αντιπροσώπων και έγινε ο πιθανολογούμενος υποψήφιος των Δημοκρατικών.

Παρά την εξασφάλιση της υποψηφιότητας, ο Μπάιντεν αντιμετώπισε σημαντική αντίσταση από τους «Αδέσμευτους Ψηφοφόρους» που συνολικά συγκέντρωσαν περισσότερες ψήφους από πολλούς κύριους υποψήφιους στις προκριματικές εκλογές του 2020, και κέρδισαν 36 αντιπροσώπους. Μετά από μια καταστροφική, και ευρέως αποδοκιμασμένη, επίδοση σε τηλεοπτικό ντιμπέιτ εναντίον του Ντόναλντ Τραμπ στις 27 Ιουνίου 2024, ο Μπάιντεν αποσύρθηκε επίσημα από την προεκλογική κούρσα στις 21 Ιουλίου, υποστηρίζοντας την Κάμαλα Χάρις ως διάδοχό του. Η Χάρις ανακοίνωσε γρήγορα την προεκλογική της εκστρατεία και εξασφάλισε αρκετές εγκρίσεις αντιπροσώπων μέχρι τις 22 Ιουλίου, με αποτέλεσμα να γίνει η πιθανολογούμενη υποψήφια.

Το Δημοκρατικό Κόμμα διεξήγαγε εικονική ονομαστική ψηφοφορία στις 2 Αυγούστου, όπου ο Χάρις εξασφάλισε την πλειοψηφία των ψήφων των αντιπροσώπων και έγινε η επίσημη υποψήφια στις 5 Αυγούστου. Την επόμενη ημέρα επέλεξε τον Τιμ Γουόλς ως συνυποψήφιό της. Εάν επιτύχει, η Χάρις θα γράψει ιστορία ως η πρώτη γυναίκα και η πρώτη Ασιάτισσα Αμερικανίδα πρόεδρος των Ηνωμένων Πολιτειών. Ο Γουολς θα είναι ο πρώτος αντιπρόεδρος που θα έχει υπηρετήσει στον πόλεμο κατά της τρομοκρατίας.

## Αποτελέσματα
Ο Τραμπ κέρδισε το Εκλεκτορικό Κολλέγιο με 312 εκλεκτορικές ψήφους έναντι 226 της Χάρις. Επικράτησε και στις επτά πολιτείες «κλειδιά». Επιπλέον, ο Τραμπ κέρδισε την λαϊκή ψήφο σε εθνικό επίπεδο με ποσοστό 49,8%. Η Χάρις έλαβε το 48,3% των ψήφων.

### Γενικά αποτελέσματα

### Αποτέλεσματα ανά πολιτεία

## Παραπομπές


2024
Κατηγορία:Εκλογές του 2024